ক্রীড়া প্রতিবেদক : আইসিসির সভায় যোগ দিতে দুবাই যাওয়ার কথা, কিন্তু সংযুক্ত আরব আমিরাতের ভিসা জটিলতায় শেষ পর্যন্ত যেতেই না পারার অভিজ্ঞতা কম নয় বাংলাদেশ ক্রিকেট বোর্ড (বিসিবি) সভাপতি নাজমুল হাসানের। সেই একই জটিলতায় এবার এশিয়া কাপগামী বাংলাদেশ দলের একাধিক সদস্য। ভিসা এখনো না পাওয়ায় গতকাল সন্ধ্যা সাড়ে ৭টায় এমিরেটসের ফ্লাইটে দুবাইয়ের পথে বাংলাদেশ দলের সঙ্গে তাই চড়ে বসতে পারেননি তামিম ইকবাল ও রুবেল হোসেন। একই উড়ান ধরার কথা থাকলেও যাওয়া হয়নি ম্যানেজার খালেদ মাহমুদ এবং প্রধান নির্বাচক মিনহাজুল আবেদীনেরও।